Hevur tú skerdan arbeiðsførleika, kanst tú fáa stuðul til arbeiðsbúgving, um tað er ein neyðug fortreyt fyri, at tú kann gerast fíggjarliga sjálvbjargin. Dømi um arbeiðsbúgving: Útbúgving: Tú kanst fáa stuðul til miðnám, førleikagevandi útbúgvingar o. a. Um tú hevur verið á arbeiðsmarknaðinum áður, ella um tú hevur eina útbúgving frammanundan, men ikki hevur møguleika at halda fram á tí starvsleiðini, kanst tú fáa stuðul til umskúling. Hevur tú ikki áður verið á arbeiðsmarknaðinum, og tað verður mett, at ein útbúgving er ein fortreyt fyri at fáa atgongd til arbeiðsmarknaðin, kanst tú eisini fáa stuðul til útbúgving. Ímeðan tú er undir útbúgving fært tú fíggjarligan stuðul frá Almannaverkinum, sum vanliga er nakað hægri enn útbúgvingarstuðul. Yrkisútbúgving: Tú kanst fara í læru–t. d. handverkaraútbúgving, handils- og skrivstovulæru ella innan matstovuvinnuna. Ímeðan tú er í læru, fært tú lærlingaløn, og í ávísum førum verður fíggjarligur stuðul veittur upp til minstuløn á viðkomandi arbeiðsøki. Arbeiðsroynd: Ein arbeiðsroynd fevnir vanliga um 3-6 mánaðir og er eitt slag av starvsvenjing fyri at finna út av um-ella hvussu tú kanst fóta tær á arbeiðsmarknaðinum. Ímeðan tú er í arbeiðsroynd, fært tú eina veiting frá Almannaverkinum. Arbeiðsvenjing: Um tú oraksa av eini almannahending ikki hevur verið á arbeiðsmarknaðinum í longri tíð, kanst tú fara í arbeiðsvenjing. Endamálið er at finna útav, um tú kanst halda fram á líknandi starvsleið. Arbeiðsvenjing kann vanliga ikki vera longur enn eitt ár. Ímeðan tú er í arbeiðsvenjing fært tú byrjunarløn sambært galdandi sáttmála innan yrkið. Almannaverkið og arbeiðsgevarin avtala, hvussu stóran part av lønini arbeiðsgevarin skal rinda. Sum dømi um persónar, sum kunnu vera í eini støðu, har neyðugt við stuðli til arbeiðsbúgving fyri at gerast fíggjarliga sjálvbjargin, kunnu nevnast: persónar, ið bera likamligt ella sálarligt brek einsamallir uppihaldarar, sum eru í eini støðu, sum avmarkar teirra arbeiðsførleika ung, sum eru seinment ella bókliga veik persónar, sum leingi hava verið arbeiðsleysir, har aðrar stuðulsfyriskipanir ikki hava hjálpt